**Ochii tăi**

*Cârdei V. Mariana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Albaştri cum este cerul

sau ca marea schimbătoare,

uneori sunt ca azurul

ce-l priveşti departe-n zare.

Par un câmp cu albăstrele

- floare de nu-mă-uita,

sunt oglinda vieţii tale

– toată frumuseţea ta.

Ei reflectă adevărul,

sunt tandri sau visători,

sunt adâncul de lagună,

pot fi trişti sau zâmbitori.

Uneori parcă sunt săbii

de oţel lucind sub Lună,

alteori sunt cum e ceaţa,

reci ca valul în furtună.

Când privirea ta profundă

vrea să semene iubire,

poartă-n ea un zâmbet tandru

ce reflectă fericire.

Flori albastre de cicoare

pe o faţă zâmbitoare,

sunt întindere de ape

limpezi sau învolburate.

Cu privirea ta celestă

ai făcut să fii iubită,

soţul tău cu ochi albaştri

ţi-a răspuns - „Fii fericită!”

Ochii tăi sunt ca safirul

ori albaştri ca topazul,

doi irişi cu flori albastre,

zorele - să uiţi necazul.

S-au desprins din curcubeie

arcuite după ploaie

şi-s umbriţi sub dese gene

de a soarelui văpaie.

Ochii tăi spun adevărul,

mi-e-ndeajuns să te privesc,

draga mea, esti minunată,

trandafiri îţi dăruiesc!.

Ai descins dintr-o poveste

de dragoste împlinită,

eşti lumina vieţii mele

şi-ţi doresc să fii iubită!